हरियाणा के गुरुग्राम में सदर बाजार स्थित जामा मस्जिद के पास शनिवार रात एक कथित तौर पर एक मुस्लिम युवक की टोपी फेंकने और उससे ज़बरदस्ती 'जय श्रीराम' बुलवाने वाले मामले में नया मोड़ आ गया है. पुलिस ने जांच में पाया है कि मुस्लिम युवक मोहम्मद बरकत अली के साथ मारपीट ज़रूर हुई है, लेकिन न तो उसकी टोपी फेंकी गई और न ही उसकी शर्ट किसी ने फाड़ी थी.







CCTV फुटेज से हुआ खुलासा



पुलिस की शुरुआती जांच में ही मुस्लिम युवक के आरोप निराधार नज़र आ रहे हैं. सीसीटीवी की फुटेज देखने पर सामने आया है कि युवक को आरोपी ने नहीं, बल्कि एक अन्य युवक ने रोका था. फुटेज में न तो शिकायतकर्ता युवक की टोपी फेंकी गई है. न ही उसके कपड़े फाड़ने की कोई घटना है.







पुलिस ने बताया कि कहासुनी के बाद दोनों में हाथापाई हुई थी, जिससे मुस्लिम युवक की टोपी गिर गई. 'टोपी को उसने खुद ही उठाकर जेब में रख लिया था, किसी और ने उसे हाथ भी नहीं लगाया. हालांकि, सीसीटीवी फुटेज में दिख रहा है कि आरोपी बरकत अली की बाजू पर डंडा मारता नज़र आ रहा है.







ये भी पढ़ें: जीत की बधाई देने के लिए PM मोदी ने दुनिया के नेताओं को दिया धन्यवाद







पुलिस ने 50 कैमरे खंगाले



पुलिस ने इस मामले में 15 लोगों को हिरासत में लिया था और उनसे पूछताछ की जा रही है. पुलिस ने इस केस को सुलझाने के लिए 24 घंटे के अंदर 50 से अधिक सीसीटीवी कैमरे की फुटेज खंगाली है. फुटेज में नज़र आ रहा है कि मारपीट के बाद मामला शांत हो गया था. झगड़ा होता देख पास ही झाड़ू लगा रहा व्यक्ति मौके पर पहुंचा, जिसने दोनों पक्षों को छुड़वा दिया और मामले को शांत करवा दिया.







पुलिस ने कहा- मारपीट की मामूली घटना थी



पुलिस अधिकारियों के मुताबिक कुछ असामाजिक तत्व छोटी सी मारपीट की घटना को सांप्रदायिक रंग देने की कोशिश कर रहे हैं, जबकि यह शराब के नशे में मामूली मारपीट की घटना है. फुटेज को साफ करवाने के लिए लैब भेजा है, ताकि आरोपी की पहचान करवाई जा सके.







ये है पूरा मामला?



बता दें कि शनिवार रात बरकत अली सदर बाजार स्थित जामा मस्जिद से अपने घर जा रहा था कि इस दौरान 6 युवकों ने उसे रोक लिया. आरोप है कि उनमें से एक युवक ने उसे टोपी उतारने को कहा और जय श्री राम और भारत माता की जय के नारे लगाने को कहा. मना करने पर उससे मारपीट की गई.







ये भी पढ़ें: पीएम मोदी ने वाराणसी पहुंचकर कहा - जनादेश ने सियासी पंडितों के समीकरणों को झूठा साबित कर दिया







गुरुग्राम छोड़ना चाहता है बरक़त



मोहम्मद बरकत अली ने सोमवार को पुलिस कमिश्नर मोहम्मद अकील से मुलाकात कर कहा कि वह गुरुग्राम में असुरक्षित महसूस कर रहा है, इसलिए वापस बिहार जाना चाहता है. हालांकि, कमिश्नर ने उसे केस की जांच होने तक गुरुग्राम में ही रुकने के लिए कहा है और सुरक्षा का आश्वासन दिया है.







गंभीर ने मामले पर किया था ट्वीट



उधर, पूर्वी दिल्ली से नवनिर्वाचित सांसद क्रिकेटर गौतम गंभीर ने सोशल मीडिया पर घटना की कड़े शब्दों में निंदा की थी. उन्होंने लिखा कि एक मुस्लिम शख्स की टोपी उतारकर जय श्री राम बोलने पर जोर देना निंदनीय है.







गंभीर ने कहा, 'हम एक धर्मनिरपेक्ष राष्ट्र में रहते हैं, हम उस देश के, जहां जावेद ने लिखा था ओ पालन हारे, निरगुण और न्यारे. उन्होंने कहा कि इस तरह की घटनाओं की निंदा होनी चाहिए. पुलिस को सख्त कदम उठाते हुए दोषियों के खिलाफ कार्रवाई करनी चाहिए. उन्होंने सेक्युलरिज्म को लेकर अपने विचार व्यक्त करते हुए कहा कि पीएम मोदी का मंत्र हैं- सबका साथ, सबका विकास, सब का विश्वास. वे सिर्फ गुरुग्राम मामले की बात नहीं कर रहे. सहिष्णुता और समावेशी विकास का विचार ही भारत का आधार है.'







एक क्लिक और खबरें खुद चलकर आएंगी आपके पास, सब्सक्राइब करें न्यूज़18 हिंदी WhatsApp अपडेट्स